ศูนย์เฉพาะกิจชั่วคราวในภาวะวิกฤติ สทนช. ย้ำ เขื่อนแก่งกระจานมีน้ำล้นทางระบายน้ำ (Spillway) สูง 60 เซนติเมตร โดยท้ายน้ำมีน้ำไหลผ่าน 183.70 ลูกบาศก์เมตรวินาที พร้อมเร่งพร่องน้ำและระบายน้ำต่อเนื่อง
นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวว่า จากการติดตามสถานการณ์ของ ศูนย์เฉพาะกิจชั่วคราวในภาวะวิกฤติ สำนักงานทรัพยากรน้ำแห่งชาติ (สทนช.) ลุ่มน้ำเพชรบุรียังคงมีปริมาณน้ำหลากไหลต่อเนื่องลงเขื่อนแก่งกระจานและน้ำล้นสปิลเวย์ (Spillway) ลงสู่แม่น้ำเพชรบุรี ทำให้เกิดน้ำล้นตลิ่งบริเวณ อ.ท่ายาง ส่วนแม่น้ำโขง ระดับน้ำลดลงต่ำกว่าตลิ่ง  ขณะที่อ่างเก็บน้ำขนาดใหญ่ที่มีระดับเกินเกณฑ์ควบคุม (Upper Rule Curve) และปริมาณน้ำเกินร้อยละ 80 ของความจุ 4 แห่ง คือ เขื่อนแก่งกระจาน  มีน้ำไหลเข้า 20.83 ล้านลูกบาศก์เมตร/วัน ระบายออก 18.20 ล้านลูกบาศก์เมตร/วัน น้ำล้นทางระบายน้ำ (Spillway) สูง 60 เซนติเมตร และสภาพท้ายน้ำอยู่ในเกณฑ์เฝ้าระวัง 

โดยระดับน้ำท้ายเขื่อนที่สถานี B.3A อ.แก่งกระจาน จ.เพชรบุรี ระดับน้ำ 3.66 เมตร ระดับตลิ่งอยู่ที่ 4.40 เมตร ถือว่ายังต่ำกว่าตลิ่ง 0.76 เมตร มีปริมาณน้ำไหลผ่าน 183.70 ลูกบาศก์เมตร/วินาที ซึ่งปริมาณน้ำล้นทางระบายน้ำ (Spillway) ที่เพิ่มขึ้น ส่งผลกระทบให้มีน้ำท่วมพื้นที่ริม 2 ฝั่งลำน้ำบริเวณอำเภอแก่งกระจาน อำเภอท่ายาง อำเภอบ้านลาด อำเภอเมือง และอำเภอบ้านแหลม แล้วจะไหลลงทะเลต่อไป

ทั้งนี้ ยังคงเร่งพร่องระบายน้ำในแม่น้ำเพชรบุรีและในระบบชลประทาน ทำให้ระดับน้ำที่อำเภอเมืองเพชรบุรี มีระดับขึ้นช้าลงและต่ำกว่าตลิ่ง 55 เซนติเมตร ยังคงต้องเฝ้าระวังต่อเนื่อง ด้านเขื่อนน้ำอูน มีน้ำไหลเข้า 4.84 ล้านลูกบาศก์เมตรต่อวัน จะเพิ่มการระบายน้ำออกเป็น 4.15 ล้านลูกบาศก์เมตรต่อวัน สภาพท้ายน้ำยังปกติ คาดว่า จะไม่มีพื้นที่ได้รับผลกระทบ เพราะไม่มีน้ำล้นตลิ่ง โดยควบคุมการระบายน้ำออกจากเขื่อน 3.50 ล้านลูกบาศก์เมตรต่อวัน และเพิ่มการระบายน้ำด้วยวิธีกาลักน้ำและเครื่องสูบน้ำอีก 0.60 ล้านลูกบาศก์เมตรต่อวัน


 





เลขาธิการสำนักงานทรัพยากรน้ำแห่งชาติ (สทนช.) กล่าวว่า ขณะที่ เขื่อนวชิราลงกรณ สภาพน้ำในอ่างเก็บน้ำ มีน้ำไหลเข้า 68.80 ล้านลูกบาศก์เมตรต่อวัน ระบายออก 43 ล้านลูกบาศก์เมตรต่อวัน สภาพท้ายน้ำปริมาณน้ำที่ระบายเพิ่มไม่ล้นตลิ่ง แต่อาจส่งผลกระทบต่อรีสอร์ทที่ตั้งอยู่ริมแม่น้ำแควน้อย และสุดท้าย เขื่อนปราณบุรี มีน้ำไหลเข้า 14.95  ล้านลูกบาศก์เมตรต่อวัน ระบายออก 100 ลูกบาศก์เมตรต่อวินาที สภาพท้ายน้ำระดับน้ำในแม่น้ำปราณบุรีค่อยๆสูงขึ้นต้องเฝ้าระวังระดับน้ำจากอัตราการระบายที่เพิ่มขึ้นด้วย